સત્તાના સો દિવસ તો ખરા જ ખરા, પણ આજનો 7મી ઓગસ્ટનો દિવસ એમાં ખાસ છે. દેશના ચૌદમા વડાપ્રધાન ડૉ. મનમોહન સિંહ / Dr. Manmohan Singh આજે લાગલગાટ સત્તાના ત્રણ હજાર દિવસ પૂરા કરી રહ્યા છે. હા, 3000 દિવસ. પહેલીવાર 22મી મે 2004ના દિવસે પદગ્રહણ કરી 2009માં એ પદ – સત્તા જાળવી રાખતા એમણે આજે આ મુકામ હાંસલ કર્યો છે. સરકારો આવે ને જાય પણ એક નહીં ઘણી બધી રીતે જોતાં ડૉ. મનમોહન સિંહની આ સિદ્ધિ નોંધપાત્ર છે. એટલા માટે, કેમ કે તેમના પુરોગામી વડાપ્રધાન અટલ બિહારી વાજપેયી / Atal Bihari Vajpayee કોંગ્રેસ પુનઃ સત્તાસ્થાને આવતા એટલા બધા બેબાકળા થઈ ગયા હતા કે ડૉ. સિંહની સરકારનું પતન હાથવેંતમાં છે એવી આગાહીઓ એક વાર નહીં ત્રણ-ત્રણ વાર કરી હતી. સમય હતો મે – 2004નો.